นิกเกอิปิดเช้าเกือบทรงตัว เหตุตลาดขาดปัจจัยชี้นำ
นิกเกอิปิดเช้าเกือบทรงตัว เหตุตลาดขาดปัจจัยชี้นำ
29 ธ.ค. 2558

ดัชนีนิกเกอิตลาดหุ้นโตเกียวปิดภาคเช้าเกือบทรงตัวในวันนี้ โดยดัชนีนิกเกอิปิดภาคเช้าขยับลงเพียง 0.08 จุด แตะที่ 18,873.27 จุด เนื่องจากตลาดขาดปัจจัยชี้นำที่ชัดเจน ขณะที่นักลงทุนลังเลที่จะเข้าซื้อและเทขาย ก่อนที่จะถึงวันสุดท้ายของการซื้อขายในปีนี้
ตลาดหุ้นโตเกียวอ่อนแรงลงตั้งแต่ตลาดเปิดทำการ โดยในช่วงแรกนั้น ดัชนีนิกเกอิถูกกดดันจากแรงเทขายเนื่องจากตลาดหุ้นนิวยอร์กปิดอ่อนแรงลงเมื่อคืนนี้ หลังจากหุ้นกลุ่มพลังงานร่วงลง
สาเหตุที่ทำให้หุ้นกลุ่มพลังงานในตลาดหุ้นนิวยอร์กร่วงลงนั้น มาจากสัญญาน้ำมันดิบตลาดนิวยอร์กที่ร่วงหลุดจากระดับ 37 ดอลลาร์/บาร์เรลเมื่อคืนนี้ ซึ่งส่งผลให้เกิดความกังวลว่า ราคาน้ำมันที่ถูกลงนั้นอาจะเป็นสัญญาณบ่งชี้ถึงการชะลอตัวของเศรษฐกิจโลก
ทั้งนี้ ราคาน้ำมันที่ร่วงลงได้ฉุดหุ้นกลุ่มบริษัทกลั่นน้ำมันของญี่ปุ่น โดยหุ้นโชวะ เชลล์ เซกิยุ ดิ่งลง 2% และหุ้นเจเอ็กซ์ โฮลดิงส์ ปรับลง 0.8%